Με μπλούζα που είχε το μήνυμα «Ελευθερία στον Ασάνζ» και το πρόσωπο του ιδρυτή των WikiLeaks εμφανίστηκε, την περασμένη Τρίτη (14/01), ο Εμίρ Κουστουρίτσα σε φεστιβάλ στη Σερβία, σημειώνοντας ότι ο Τζούλιαν Ασάνζ πεθαίνει ενώ εμείς βομβαρδιζόμαστε με άχρηστες ειδήσεις.

Ο Σέρβος σκηνοθέτης κάλεσε σε αποφυλάκιση του ιδρυτή των WikiLeaks που αντιμετωπίζει ποινή κάθειρξης 175 χρόνων για τον ρόλο που έπαιξε στη δημοσιοποίηση εγγράφων σχετικά με αμερικανικά εγκλήματα πολέμου στο Ιράκ. Θέλησε επίσης να υπενθυμίσει ότι κατά τη διάρκεια της ιστορίας, υπάρχουν άνθρωποι που πραγματικά κάνουν τη διαφορά αλλά ο κόσμος τους ξεχνάει όταν πάψουν να είναι σημαντικοί.

«Η Σερβία είναι μια μεγάλη επαρχία. Δεν έχουν υπάρξει νέα σχετικά με τον Ασάνζ στη Σερβία, από τότε που βρισκόταν στις "κορυφαίες ειδήσεις" στο Βελιγράδι. Το μόνο μέσο που μιλάει γι' αυτόν είναι το Sputnik, επειδή έχετε ρωσικό πνεύμα και η Ρωσία δεν μπορεί να μείνει χωρίς πληροφορίες», δήλωσε ο Εμίρ Κουστουρίτσα.

«Αντί για νέα σχετικά με αυτόν, υπάρχει μια σπάνια ιδέα στη Σερβία ότι υπήρξε κάποτε ένας άνθρωπος που έφερε επανάσταση στην πληροφορία και μας έδωσε όλες αυτές τις πληροφορίες - τόσο για τον λαό μας όσο και για διάφορα γεγονότα που δεν γνωρίζαμε. Τώρα, αυτός ο άνθρωπος πεθαίνει, αλλά δεν υπάρχουν νέα γι' αυτό. Είμαστε βομβαρδισμένοι με τις τοπικές άχρηστες πληροφορίες, οι οποίες αλλάζουν καθημερινά και συνεχώς υποδηλώνουν ότι η ζωή είναι επικίνδυνη, για να μην σκεφτούμε τυχαία ότι θα μπορούσαμε να την αλλάξουμε», τόνισε ακόμη και πρόσθεσε:

«Σήμερα, όλα είναι μια τάση. Εκείνοι που θέτουν τις τάσεις, δημιουργούν σήμερα ένα θέμα, αλλά σε δύο ημέρες έχει εξαφανιστεί. Υπάρχουν, όμως, άνθρωποι που έχουν χαθεί στην ιστορία και νομίζω ότι, παρά το γεγονός ότι δεν τους θυμόμαστε, παρά το γεγονός ότι τους ξεχνάμε τόσο γρήγορα, το ίχνος τους θα παραμείνει στην ιστορία και η κληρονομιά τους θα συνεχιστεί».

Πηγή: Sputniknews.gr